Period: Old Babylonian
Genre: Literary
Transliteration:
<SURFACE>
nidba kug-ga si sa₂-zu
šu kug-zu sizkur₂ kug sikil-e ma-ra-tag-ga-zu
ŋiš tag-ga šu tag-tag-ga-zu
šag₄-ge dug₄-ga eme ŋar-ra-zu
giri₁₇ šu ŋal₂-la-zu šu kug il₂-la-zu
{d}nanna lugal an ki en {d}lamma sag₉-ga-zu he₂-me-še-še
{d}nin-gal nin mah nin ŋiškim sag₉-ga-zu he₂-me-še-še
lugal šag₄-ŋar du₈-du₈ {d}nanna {d}nin-gal-bi diŋir gal-gal-e-ne-ke₄
{d}ri-im{d}suen lugal e₂ diŋir-re-e-ne-ke₄
he₂-ŋal₂ ma-ra-si-si
lugal mu pad₃-da {d}en-lil₂-le nam bal-a-ni nam-he₂
ud he₂-ŋal₂-la mu giri₁₇-zal-la
nam nam-gub nam he₂-ŋal₂-la nam-zu-še₃ he₂-bi₃-ši-ŋal₂
lugal ud ŋi₆-a ŋi₆ u₃-na he₂-ŋal₂ nu-til-le-de₃
ud ma-ra-ab-za-al ma-ra-ab-dug₃-ga ma-ra-ab-gen₆-ne₂
lugal nidba-zu saŋ-bi šag₄ abzu-a du₃-du₃-ra-a ma-ra-du₃-du₃-ra
lugal nidba-zu egir-bi kisal mah-a du₃-du₃-ra-a ma-ra-du₃-du₃-ra
he₂-ŋal₂ nu-til-le-de₃
lugal su e₂-a ma-ra-si-sa₂
{d}ri-im{d}suen lugal urim₅{ki}ma me mah ki-ur₃-ra
ki-bi šu bi₂-in-gi
{d}nanna lugal an ki-ke₄ aga zid mah nam-lugal-la šu du₇
saŋ-za he₂-ni-ib-gen₆-ne₂
{d}nin-gal nin mah šag₄-ŋar du₈-du₈-zu
šag₄ še-ga-ni-ta ud-bi-še₃ nam-til₃ dug₃
zi-zu he₂-eb-dug₃
šu kug-ga-ni-ta me-lem₄ gal nam-lugal-la dab₅
...mah an ki-a šu-zu-še₃ tug₂-ba₁₃-gin₇ he₂-dib
{d}ri-im{d}suen lugal ki-ur₃-ra he₂-ŋal₂...
saŋ us₂...
lugal {id₂}idigna...
{id₂}nun <unk> na šag₄ si-ni-ta a zal-le hu-mu-ra-si
{id₂}nun {id₂}nun zid id₂ zi-ŋal₂...
ku₆ mušen hu-mu-ra-ab-tum₃
a-ab-ba ab su-su-da-ta kun...
u₃-tud nu-til-le-da nam-lugal-zu-še₃ hu-mu-ra-ab-tum₃
edin daŋal ki daŋal-ba niŋ₂-ur₂-limmu₂ niŋ₂-zi-ŋal₂ <unk> <unk> <unk> <unk> <unk>
eg₂ pa₅ pa₄-ugur₂-e šu hu-mu-ra-ab-il₂-la
nam-til₃ ha-ra-ŋa₂-ŋa₂
šudu₃ inim-ŋar niŋ₂ sag₉-ga ha-ra-ŋa₂-ŋa₂
šag₄ hul₂-la ha-ra-ŋa₂-ŋa₂
ŋiškim sag₉-sag₉-ga ha-ra-ŋa₂-ŋa₂
šag₄-zu ha-ra-dug₃
su-zu ha-ra-dug₃
bar-zu ŋiškim gen₆-na-a-zu ha-ra-dug₃
šag₄ {d}nanna {d}nin-gal-bi ŋiškim sag₉-sag₉-ga
nam nam-til₃-la da-ri₂-še₃ he₂-me-kar₂-kar₂
{d}ri-im{d}suen lugal me-te-ŋal₂ he₂-ŋal₂ šu du₈-du₈ diŋir gal-gal-e-ne-ke₄
ma-da he₂-en-na-gen₆ suhuš ma-da he₂-en-na-ge-en
{d}nanna lugal an ki-ke₄ gu₃ kalam-ma teš₂ hu-mu-ra-ab-sig₁₀-ge
{d}ri-im{d}suen lugal-ŋu₁₀

Cuneiform:
<SURFACE>
𒉻𒀭𒈹𒆬𒂵𒋛𒁲𒍪
𒋗𒆬𒍪𒀬𒀬𒆬𒂖𒂊𒈠𒊏𒋳𒂵𒍪
𒄑𒋳𒂵𒋗𒋳𒋳𒂵𒍪
𒊮𒄀𒅗𒂵𒅴𒃻𒊏𒍪
𒅗𒋗𒅅𒆷𒍪𒋗𒆬𒅍𒆷𒍪
𒀭𒋀𒆠𒈗𒀭𒆠𒂗𒀭𒆗𒊷𒂵𒍪𒃶𒈨𒊺𒊺
𒀭𒎏𒃲𒎏𒈤𒎏𒅆𒁾𒊷𒂵𒍪𒃶𒈨𒊺𒊺
𒈗𒊮𒃻𒂃𒂃𒀭𒋀𒆠𒀭𒎏𒃲𒁉𒀭𒃲𒃲𒂊𒉈𒆤
𒀭𒊑𒅎𒀭𒂗𒍪𒈗𒂍𒀭𒊑𒂊𒉈𒆤
𒃶𒅅𒈠𒊏𒋛𒋛
𒈗𒈬𒅆𒊒𒁕𒀭𒂗𒆤𒇷𒉆𒁄𒀀𒉌𒉆𒃶
𒌓𒃶𒅅𒆷𒈬𒅗𒉌𒆷
𒉆𒉆𒁺𒉆𒃶𒅅𒆷𒉆𒍪𒂠𒃶𒉿𒅆𒅅
𒈗𒌓𒈪𒀀𒈪𒅇𒈾𒃶𒅅𒉡𒌀𒇷𒉈
𒌓𒈠𒊏𒀊𒍝𒀠𒈠𒊏𒀊𒄭𒂵𒈠𒊏𒀊𒄀𒉌
𒈗𒉻𒀭𒈹𒍪𒊕𒁉𒊮𒍪𒀊𒀀𒆕𒆕𒊏𒀀𒈠𒊏𒆕𒆕𒊏
𒈗𒉻𒀭𒈹𒍪𒂕𒁉𒆦𒈤𒀀𒆕𒆕𒊏𒀀𒈠𒊏𒆕𒆕𒊏
𒃶𒅅𒉡𒌀𒇷𒉈
𒈗𒋢𒂍𒀀𒈠𒊏𒋛𒁲
𒀭𒊑𒅎𒀭𒂗𒍪𒈗𒋀𒀊𒆠𒈠𒈨𒈤𒆠𒃡𒊏
𒆠𒁉𒋗𒉈𒅔𒄀
𒀭𒋀𒆠𒈗𒀭𒆠𒆤𒂇𒍣𒈤𒉆𒈗𒆷𒋗𒌌
𒊕𒍝𒃶𒉌𒅁𒄀𒉌
𒀭𒎏𒃲𒎏𒈤𒊮𒃻𒂃𒂃𒍪
𒊮𒊺𒂵𒉌𒋫𒌓𒁉𒂠𒉆𒋾𒄭
𒍣𒍪𒃶𒅁𒄭
𒋗𒆬𒂵𒉌𒋫𒈨𒉈𒃲𒉆𒈗𒆷𒆪
...𒈤𒀭𒆠𒀀𒋗𒍪𒂠𒌆𒈨𒁶𒃶𒁳
𒀭𒊑𒅎𒀭𒂗𒍪𒈗𒆠𒃡𒊏𒃶𒅅...
𒊕𒍑...
𒈗𒀀𒇉𒄘𒃼...
𒀀𒇉𒉣<unk>𒈾𒊮𒋛𒉌𒋫𒀀𒉌𒇷𒄷𒈬𒊏𒋛
𒀀𒇉𒉣𒀀𒇉𒉣𒍣𒀀𒇉𒍣𒅅...
𒄩𒄷𒄷𒈬𒊏𒀊𒉐
𒀀𒀊𒁀𒀊𒋢𒋢𒁕𒋫𒆲...
𒅇𒌅𒉡𒌀𒇷𒁕𒉆𒈗𒍪𒂠𒄷𒈬𒊏𒀊𒉐
𒂔𒂼𒆠𒂼𒁀𒃻𒌫𒇹𒃻𒍣𒅅<unk><unk><unk><unk><unk>
𒂊𒉽𒂊𒉽𒅊𒂊𒋗𒄷𒈬𒊏𒀊𒅍𒆷
𒉆𒋾𒄩𒊏𒂷𒂷
𒆃𒅗𒃻𒃻𒊷𒂵𒄩𒊏𒂷𒂷
𒊮𒄾𒆷𒄩𒊏𒂷𒂷
𒅆𒁾𒊷𒊷𒂵𒄩𒊏𒂷𒂷
𒊮𒍪𒄩𒊏𒄭
𒋢𒍪𒄩𒊏𒄭
𒁇𒍪𒅆𒁾𒄀𒈾𒀀𒍪𒄩𒊏𒄭
𒊮𒀭𒋀𒆠𒀭𒎏𒃲𒁉𒅆𒁾𒊷𒊷𒂵
𒉆𒉆𒋾𒆷𒁕𒌷𒂠𒃶𒈨𒃸𒃸
𒀭𒊑𒅎𒀭𒂗𒍪𒈗𒈨𒋼𒅅𒃶𒅅𒋗𒂃𒂃𒀭𒃲𒃲𒂊𒉈𒆤
𒈠𒁕𒃶𒂗𒈾𒄀𒁼𒈠𒁕𒃶𒂗𒈾𒄀𒂗
𒀭𒋀𒆠𒈗𒀭𒆠𒆤𒅗𒌧𒈠𒌨𒄷𒈬𒊏𒀊𒋧𒄀
𒀭𒊑𒅎𒀭𒂗𒍪𒈗𒈬